《凄凉犯 墨梅》
清代·沈鹊应

幽奇妙笔。传神处，横斜一片难折。水边竹外，无言独自，盈盈清绝。

墨香染颊，任羌笛飞声自咽。但凄然、冰魂一缕，掩映夜深月。

索笑人何处，弄芯吹香，欢情销歇。罗浮梦断，思恹恹、怨怀谁说。

洗尽残妆，入横幅、馀姿更洁。有凌波、缥缈冷淡，不可接。

作者简介：沈鹊应，字孟雅，侯官人。前江西巡抚沈瑜庆女，同邑前参政林旭室。旭遭戊戌政变之祸，鹊应以死殉。